Косаче су српска средњовјековна племићка породица, која је крајем 14. и током 15. вијека била једна од најзначајнијих великашких породица у Краљевини Босни, а потом је успоставила и сопствену херцешку власт у новоствореном Војводству Светог Саве. Првобитни посједи Косача налазили су се око горње Дрине, а касније се њихова област знатно проширила, према западу до Хумске земље и неретванске Крајине, према југу до Травуније и горње Зете, а према истоку до доњег Полимља. Први знаменити припадник рода Косача био је војвода Влатко Вуковић (у. 1392), војсковођа бана и краља Стефана Твртка I (у. 1391), који је 1388. године предводио војску у побједи над Турцима код Билеће, а потом је 1389. године командовао лијевим крилом српске војске у Косовском боју. Његов синовац и насљедник је био војвода Сандаљ Хранић Косача (у. 1435), који је знатно проширио породичне посједе, а Сандаљев синовац и насљедник је био Стефан Вукчић Косача (у. 1466), који је 1448. године узео титулу херцега и установио Војводство Светог Саве. Његови потомци су владали том српском средњовјековном државом све до њеног коначног пада под турску власт (1482), а потом су наставили да носе почасни наслов херцега од светог Саве, све до изумирања породице Косача у 17. вијеку. По њиховој херцешкој титули, настао је назив "Херцеговина Светог Саве", који се у скраћеном облику ("Херцеговина") користи до данас.